প্রাক্তন আইপিএস অফিসার ভারতী ঘোষের অভিযোগ ছিল, সিআইডি-র জেরার মুখে পড়ে তাঁর স্বামী এমএভি রাজু মানসিক ভাবে বিপর্যস্ত হয়ে চাকরি ছেড়েছেন। বুধবার কলকাতা হাইকোর্ট এক অন্তর্বর্তী নির্দেশে জানিয়েছে, আগামী ১০ এপ্রিল পর্যন্ত সিআইডি গ্রেফতার করতে পারবে না রাজুকে। ফলে আপাতত কিছুটা হলেও স্বস্তিতে ভারতী ঘোষ এবং তাঁর স্বামী।
দাসপুর সোনা লুঠ মামলার তদন্তের সময়ে সিআইডি-র দল রাজুর নেতাজি নগরের বাড়িতে তল্লাশি চালায়। গ্রেফতারি এড়াতে ভারতীর স্বামী হাইকোর্টের দ্বারস্থ হন। বিচারপতি জয়মাল্য বাগচির ডিভিশন বেঞ্চ গত ১৫ ফেব্রুয়ারি অন্তর্বর্তী নির্দেশে  ১৫ মার্চ পর্যন্ত রাজুকে গ্রেফতার করা যাবে না বলে জানিয়েছিল। তবে তদন্তে সহযোগিতা করার শর্ত দেয় আদালত।

এই বিষয়ে অন্যান্য খবর

কোণঠাসা ভারতী ঘোষ! এখন প্রশ্ন সরকারের পরের টার্গেট কোন অফিসার


বুধবার ফের মামলাটি আদালতে উঠলে আরও খানিকটা স্বস্তি পেলেন রাজু। আগামী ১০ এপ্রিল পর্যন্ত রাজুর গ্রেফতারির উপর নিষেধাজ্ঞা জারি করেছেন বিচারপতি জয়মাল্য বাগচি। মামলার পরবর্তী শুনানি রয়েছে আগামী ৯ এপ্রিল।
এদিকে ভারতী অভিযোগ করেন, আদালতের নির্দেশ মেনে সিআইডি তাঁর স্বামীকে গ্রেফতার না করলেও তদন্তের নামে বারবার ভবানী ভবনে তলব করছে এবং সারাদিন ধরে বসিয়ে রেখে অকারণে হয়রান করছে। এর ফলে তাঁর স্বামী চাকরি ছাড়তে বাধ্য হয়েছেন। তিনি একটি বেসরকারি সংস্থার চাটার্ড আকাউনট্যান্ট পদে কর্মরত ছিলেন।